Teadsime lapsest peale, et kui pidime vaikselt rääkima, siis isa on kodus ja magab teises toas, meenutab dirigent Paavo Järvi Õhtulehele lapsepõlve dirigent Neeme Järvi pojana.
Kuuks Eestisse tulnud Paavo Järvi (52) räägib Õhtulehele, et nüüd samuti dirigendi ametit pidades on temal sarnane harjumus nagu isal: "Enne kontserti on selline rituaal meil kõigil, panna uks kinni ja mitte lihtsalt diivani peale pikali visata, vaid täitsa nagu läheks öösel magama: võtad ennast riidest lahti ja lähed linade vahele. Mind see jubedalt aitab."
Paavo naerab, et praegu peavad tema tütred isa kontserdi eel kodus ringi hiilima.
Oma põnnieast mäletab Paavo, et kuigi isa Neeme reisis palju ringi, veetis ta kontsertidevahelisel perioodil alati palju aega lastega.
Toimetaja: Valner Valme